Talent, emoție și performanță artistică 
la Școala de Arte nr. 5 din București
”Armonii de Primăvară”, 
ediţia a XXII-a
Sâmbătă, 16 mai 2026, Școala de Arte nr. 5 din București a găzduit etapa zonală a Concursului de Interpretare Vocală și Instrumentală ”Armonii de Primăvară”, ajuns anul acesta la ediția a XXII-a. Evenimentul a reunit elevi talentați din toate cele șase sectoare ale Capitalei și din județul Ilfov, transformând scena școlii într-un adevărat spațiu al sensibilității artistice și al performanței muzicale.
Carmen ISTRATE
Această colaborare dintre Inspectoratul Școlar Județean Ilfov și Inspectoratul Școlar al Municipiului București are ca punct comun valorificarea și evidențierea potențialului artistico-muzical al elevilor care nu provin din clase și școli vocaționale, precum și dăruirea profesorilor îndrumători de educație muzicală.
Concret, ­concursul ”Armonii de Primăvară”, devenit deja o tradiție în peisajul educațional și artistic bucureștean, își propune să încurajeze și să promoveze talentul muzical al elevilor din învățământul de masă, oferindu-le oportunitatea de a evolua pe scenă și de a-și exprima sensibilitatea artistică într-un cadru competitiv și educativ. Evenimentul evidențiază atât pasiunea și perseverența elevilor, cât și implicarea profesorilor îndrumători de educație muzicală.

Elevi din Ilfov, extrem de talentați
Despre emoția și importanța acestui concurs ne-a vorbit Ilie ­Iustina Daniela, profesor metodist în cadrul Inspectoratului Școlar Județean Ilfov. ”Concursul «Armonii de Primăvară» este organizat de către doamnele profesor metodist ­Gavrilă Valentina, Dorina Baciu Ursuianu, ­Minoroda Vișan și Laura Ilincăi, având ca partener județul Ilfov, prin profesor Iustina ­Daniela Ilie. Concursul reprezintă pentru elevi o oportunitate extraordinară de afirmare artistică. În fiecare an descoperim copii talentați, sensibili și foarte bine pregătiți, iar această ediție ne-a demonstrat încă o dată cât de important este să susținem educația prin artă”, a declarat profesoara.
Ediția din acest an s-a bucurat de o participare impresionantă, însumând nu mai puțin de 116 momente artistice, atât vocale, cât și instrumentale. Nivelul ridicat al interpretărilor a făcut ca misiunea juriului să fie una dificilă, concurenții ­remarcându-se prin expresivitate, tehnică și autenticitate artistică.
Județul Ilfov s-a prezentat în cadrul concursului cu 18 momente susținute de elevi de la Liceul Teoretic „Traian Lalescu” și Școala Gimnazială Nr. 1 din Brănești, Liceul cu Program Sportiv „Helmut Duckadam” din Clinceni, Școala Gimnazială „Gheorghe ­Corneliu” din Domnești, Școala Gimnazială Nr. 2 Fundeni-Dobroești, Liceul Teoretic „Horia Hulubei” din Măgurele, Liceul Teoretic „Ioan Petruș” din Otopeni, Școala Gimnazială „Anton Pann” din Voluntari, Școala Gimnazială Nr. 1 Berceni, Școala Gimnazială Nr. 2 Balotești, Școala Gimnazială Nr. 1 Dărăști, Școala Gimnazială Nr. 1 din 1 Decembrie și Școala Gimnazială Nr. 1 Tunari.
Ediția a XXII-a a confirmat încă o dată faptul că talentul, perseverența și dragostea pentru artă pot crea momente memorabile și pot inspira noile generații să își urmeze vocația artistică.